Inkulungwane Ezilitshumi Lambili Zincitshwa Amapermit eZPS eSouth Africa
Umphathintambo wogatsha lwendaba zasekhaya kwele South Africa uMnu. Malusi Gigaba utshele abezindaba ukuthi abalutshwana abangakalungiselwa ingwalo zabo lezi ezeZSP
JOHANNESBURG — Kulezizalwane zeZimbabwe ezedlula inkulungwane ezilitshumi lambili esezincitshwe amapermit eZPS njalo uhlelo lwamapermit la luzavalwa ngokusemthethweni mhlaka 30 Mpandula 2015. Lokhu kwethulwe ngumphathintambo wogatsha lwendaba zasekhaya ePretoria kweleSouth Africa lamhlanje. Umphathintambo wogatsha lwendaba zasekhaya kwele South Africa umnumnzana Malusi Gigaba utshele abezindaba ePretoriangoMvulo ukuthi sekusele inani lokuphansi kokukodwa ekhulwini (1%) ukuthi luphele du uhlelo lokukhangelwa kwezicelo zalabo ababhalela ukuthola amapermit eZSP. UGigaba uthi phakathi kwabantu abaphose bafike izinkulungwane ezingamakhulu amabili (198, 303) abafaka izicelo zokuthola amapermit la, sekusele kuphela abedlula kancane amakhulu ayisikhombisa (729) abalokhu belezicelo ezilokhu zisakhangelisiswa. Uthi bayi 185,075 abalezicelo zabo ezemukelweyo kusitsho ukuthi osekusele nje yikuthi bawathole amapermit abo. Zikhonake indaba ezingemnandi ngaloludaba njengoba besedlula inkulungwane ezilitshumi lambili asebewancitshiwe amapermit la. Zikhonake izizalwane zeZimbabwe ezithi kazikho indaba ezimnandi kulokhu okwethulwe ngumphathintambo Gigaba. Umnumnzana Godknows Sibanda uthi wafaka isicelo sakhe ngoLwezi nyakenye kodwa lakhathesi kakatholi mpendulo kathi banengi abafake ezabo ngemva kwakhe kodwa asebewatholile amapermit abo. Uthi lokhu sekwenze impilo yakhe yabanzima kakhulu. Kodwake umphathintambo Gigaba uthi kufanele kusiya fika umhlaka 30 Mpandula wonke umuntu ofake isicelo sale ipermit eseyile eVSF ukuyathatha impendulo yesicelo sakhe. Labo abazakwehluleka ukuyathatha amapermit abo kungakafiki lolusuku ngeke babe besawathola. Umphathintambo Gigaba ugcizelele ukuthi wonke amapermit la azavalwa ukusebenza mhlaka 30 Mpalakazi 2017, lapho okuzadingeka khona bonke abanini bawo babuyele eZimbabwe bayedinga amapermit aphiwa ngokomthethlo welizwe nxa besafuna ukuqhubeka bekwele South Africa.